text: Så må der skøjtes på søen 
  06 januar 2010 kl. 14.30
  Flere søer i Kolding-området er nu klar til at blive indtaget af skøjteløbere og andre, der vil boltre sig på isen. Den er nemlig nu blevet tyk nok.
  Ud med skøjterne
  Politiet har givet tilladelse til at skøjteløbere og andre kan færdes på Bønstrup Sø, Ødis Sø og Dollerup Engsø. Også en del af Marielundssøen åbnes, og endelig tillader Legeparken i Kolding nu, at børn og voksne leger på parkens tilfrosne sø. 
  I Marielundssøen i Kolding er der åbent vand ved ind- og udløb. Her ertablerer Kolding Kommune onsdag formiddag spærringer. Herefter kan borgerne  færdes på resten af søen.
  
  Her er isen ikke tyk nok
  I tre andre søer, som blev tjekket, var isen ikke tyk nok til - minimum 13 cm - at politiet vil tillade færdsel. Det drejer sig om Slotssøen i Kolding samt Åparken og Møllesøen i Lunderskov.
  Fredag den 8. januar 2010 vil kommunens folk igen måle tykkelsen af isen på kommunens søer.
  